**Hamid Karzai** (pashto: حامد کرزی; *Hāmid Karzai*; født 24. desember 1957 i Karz i Kandahar i Afghanistan) var den første valgte president i Afghanistan (fra 7. desember 2004 til 29. september 2014), etterfulgt av president Ashraf Ghani Ahmadzai. Fra desember 2001 var Karzai leder av interim-administrasjonen og ble interim-president i 2002. I 2004 ble han valgt til president, og gjenvalgt i 2009. Begge valgene var omstridt. 29. september 2014 gikk han av etter at hans periode var utgått.

Tidlig og privatliv
-------------------

Karzai ble født i Kandahar. Som etnisk Pashtun og medlem av den mektige Populzai-klanen (som mange av de afghanske kongene var fra), kom han fra en familie som var blant de sterkeste tilhengerne av kong Zahir Shah. Det gjorde det lettere for Karzai å bygge opp sin politiske karriere. 
Han tok et etterutdannings-kurs i statsvitenskap ved Himachal Universitetet i Shimla i Himachal Pradesh i India fra 1979 til 1983, for så å reise tilbake for å arbeide med innsamling av penger til motstanden mot Sovjetunionen i Afghanistan resten av 1980-tallet.

Han er gift med Zinat Karzai, lege av yrke. De giftet seg i 1998 og har fire barn.

Forhold til Taliban
-------------------

Da Taliban ankom den politiske scenen på 90-tallet, var Karzai til å begynne med blant deres tilhengere. Han brøt senere med Taliban, på grunn av mistro til deres forbindelser til Pakistan. Etter at Taliban kastet Rabbani i 1996, nektet Karzai å tjene som deres FN-ambassadør. I 1997 slo Karzai seg sammen med mange av sine familiemedlemmer i Quetta. Han arbeidet derifra for å gjeninnsette Zahir Shah. Hans far ble utsatt for et attentat, trolig av Taliban-agenter, og døde 14. juli 1999. Karzai sverget hevn mot Taliban ved å arbeide for å kaste dem. Han sluttet seg så til den såkalte Nordalliansen, som kjempet mot Taliban.

Politisk karriere
-----------------

### Afghanistans interimleder

Etter terrorangrepet 11. september 2001 arbeidet Karzai sammen med USA for å kaste Taliban i Afghanistan og skaffe støtte for en ny regjering. I desember 2001 samlet eksil-afghanere, mange uten tilhengere i Afghanistan, seg i Bonn i Tyskland for å bli enige om en ny struktur for lederskapet. Bonn-avtalen 5. desember opprettet en overgangsadministrasjon og innsatte Karzai som leder for en 29 mann stor komite. Han ble tatt i ed 22. desember.

Loya Jirga 19. juni 2002 innsatte Karzai som interim-president for den afghanske overgangsadministrasjonen.

Karzais faktiske autoritet og popularitet utenfor hovedstaden Kabul var sagt å være så begrenset at han ofte ble henvist til som «borgermesteren i Kabul».

### President

Innsettelsen av Hamid Karzai 7. desember 2004, tidligere kong Zahir Shah sittende helt til høyre
Karzai var kandidat i presidentvalget 9. oktober 2004. Til tross for tilsynelatende få nasjonale tilhengere vant han 21 av de 34 provinsene, og slo dermed sine 22 motstandere og ble valgt til president av Afghanistan.

Som sittende president, var det mange som visste hvem Karzai var, og han ble avholdt av sine tilhengere for sitt trygge lederskap i en usikker etterkrigstid. Andre avgjørende faktorer til hans seier kan ha vært hans støtte fra den amerikanske president George W. Bush, den en måned korte valgkampanjen og den begrensede omtalen av hans motstandere i nyhetene i landet.

Mangel på fast blekk som skulle hindre valgfusk førte til at valget ble kontroversielt. Etter undersøkelser gjort av FN, erklærte den nasjonale valgkommisjonen Karzai som vinner 3. november, med 55,4% av stemmene. Dette tilsvarer 4,3 millioner av de totalt 8,1 millioner stemmene. Det er antatt at Karzai lurte til seg mellom 1 million og 1,5 millioner stemmer under valget.[]

Karzai ble offisielt tatt i ed som president i Afghanistan 7. desember 2004 på en offisiell seremoni i Kabul. Mange tolket seremonien som en symbolsk «ny start» for det krigsherjede landet. Betydelige gjester på innsettelsen var blant andre landets tidligere konge, Mohammed Zahir Shah, Burhanuddin Rabbani og den amerikanske visepresidenten Dick Cheney.

Karzai ble utsatt for et mislykket attentatforsøk 27. april 2008.

Referanser
----------

1. ↑   Munzinger Personen, oppført som Hamid Karsai, Munzinger IBA 00000023955, besøkt 9. oktober 2017[Hentet fra Wikidata]
2. ↑   Proleksis Encyclopedia, Proleksis enciklopedija ID 53896[Hentet fra Wikidata]
3. ↑   Brockhaus Enzyklopädie, oppført som Hamid Karsai, Brockhaus Online-Enzyklopädie-id karsai-hamid[Hentet fra Wikidata]
4. ↑  «Karzai Campaign Declares Victory». *Radio Free Europe/Radio Liberty* **(engelsk)**. 2009. Besøkt 27. januar 2019.
5. ↑  «Holding HPU degrees, Afghan students keen on rebuilding war-ravaged country». *hindustantimes* **(engelsk)**. 2018. Besøkt 27. januar 2019.
6. ↑  «Afghan president Hamid Karzai becomes proud father of fourth child». *hindustantimes* **(engelsk)**. 2019. Besøkt 26. juli 2019.
7. ↑  «Hamid Karzai; ikke fremmed for ledelse,"En fredelig person"». *cnn* **(engelsk)**. 2001. Besøkt 27. januar 2019.
8. ↑  «Karzai unhurt after parade attack». *BBC News* **(engelsk)**. 2008. Besøkt 27. januar 2019.

Eksterne lenker
---------------

* (en) Hamid Karzai – kategori av bilder, video eller lyd på Commons Rediger på Wikidata
* (en) Hamid Karzai på Internet Movie Database Rediger på Wikidata
* Hamid Karzai på Twitter Rediger på Wikidata

* Hamid Karzai på Facebook Rediger på Wikidata

* Hamid Karzai på Instagram Rediger på Wikidata


|  |  |  |
| --- | --- | --- |
| Forgjenger:**Burhanuddin Rabbani** | **Afghanistans interimleder**(2001–2004) | Etterfølger:**Hamid Karzai** |
| Forgjenger:**Hamid Karzai** | **Afghanistans president**(2004–2014) | Etterfølger:**Ashraf Ghani** |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** SUDOC **·** NKC **·** Munzinger (iba)
 |